TRUE พุ่งเกือบ 10% วอลุ่มทะลุ 5 พันล้าน!
TRUE พุ่งเกือบ 10% วอลุ่มทะลุ 5 พันล้าน! ล่าสุด ณ เวลา 15.21 น. ราคาอยู่ที่ 7.40 บาท บวก 0.65 บาท หรือ 9.63% สูงสุดที่ 7.45 บาท ต่ำสุดที่ 6.75 บาท มูลค่าซื้อขายที่ 5.15 พันล้านบาท ด้าน บล.กสิกรไทย แนะนำ "ซื้อ" TRUE ราคาเป้าหมาย 8 บาท/หุ้น
8 พ.ย. 2559

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 15.21 น. ราคาอยู่ที่ 7.40 บาท บวก 0.65 บาท หรือ 9.63% สูงสุดที่ 7.45 บาท ต่ำสุดที่ 6.75 บาท มูลค่าซื้อขายที่ 5.15 พันล้านบาท ขณะที่ดัชนีตลาดหุ้นไทยโดยรวมบวก 0.42%
 
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า หุ้นในกลุ่มสื่อสารวันนี้เทรดคึกคัก มองว่าเป็นหุ้น Defensive ที่มีผลจำกัด จึงเข้ามาลงทุนเพื่อพักเงินระหว่างรอผลการเลือกตั้งประธานาธิบดีของสหรัฐฯให้ชัดเจนก่อน
อีกทั้งราคาหุ้นในกลุ่มสื่อสารก็นิ่งมาพักหนึ่งแล้ว ขณะที่ผลประกอบการงวดไตรมาส 3/59 ของกลุ่มสื่อสารก็คาดว่าจะออกมาไม่ดีนัก โดยเฉพาะอย่าง TRUE และ ADVANC น่าจะมีการตัดค่าใช่จ่ายจากการประมูลคลื่น 900 MHz ที่ได้มา ด้านสัญญาณทางเทคนิคประเมิน TRUE มีแนวรับ 6.90 บาท แนวต้าน 7.30 บาท     
บล.กสิกรไทย ระบุในบทวิเคราะห์ แนะนำ “ซื้อ” TRUE ราคาเป้าหมาย 8 บาท/หุ้นคงคำแนะนำ “ซื้อ” สำหรับ TRUE ด้วยราคาเป้าหมายที่ 8.0 บาท คาดว่า TRUE จะรายงานขาดทุนปกติที่ 2,057 ลบ. ขาดทุนเพิ่มขึ้น 272.5%จากไตรมาสก่อนและพลิกจากกำไรปกติจากไตรมาส 3/59  โดยการขาดทุนเพิ่มขึ้นจากไตรมาสก่อนเป็นผลจากจากการรับรู้ค่าใช้จ่ายสำหรับค่าคลื่น 900MHz เป็นไตรมาสแรก ในขณะที่จากปีก่อนหลักๆเป็นผลจากการรับรู้ค่าใช้จ่ายสำหรับทั้งคลื่น 1800MHz และ 900MHz
โดยคาดว่าไตรมาสนี้จะเป็นไตรมาสที่ TRUE จะยังสามารถทำได้ดีต่อในแง่ของรายได้ ซึ่งคาดว่ารายได้การให้บริการจากมือถือ จะโตขึ้น 6.3%จากไตรมาสก่อนและ 34.3%จากปีก่อนแต่ผลกระทบเชิงบวกจะถูกบดบังโดยค่าใช้จ่ายที่เพิ่มขึ้นหลักๆ จากค่าคลื่น 900MHz ทำให้ TRUE ขาดทุนเพิ่มขึ้นในไตรมาสนี้ ซึ่งค่าใช้จ่ายค่าคลื่นเป็นสิ่งที่ตลาดคาดการณ์อยู่แล้วนับตั้งแต่การชนะการประมูลเมื่อปลายปีก่อน ยังคงชอบ TRUE จากมุมมองว่า TRUE จะสามารถแซง DTAC ขึ้นเป็นผู้เล่นอันดับ 2 ได้ในแง่ของรายได้